NRK får bekreftet fra flere hold at den kinesiske delegasjonen med Li Zhanshu i spissen besøker Stavanger på nasjonaldagen. Allerede 15. mai kommer besøket til Oslo, får NRK bekreftet.

Etter det NRK kjenner til, er besøket et offisielt besøk til Stortinget. Det betyr at det blir rød løper, omvisning og flaggborg. Det er stor frykt på norske myndigheters side for demonstrasjoner, som da Dalai Lama var på et omstridt besøk i Norge i 2014 og ble møtt av sinte demonstranter.

Den kinesiske delegasjonen skal både gjennomføre et møte og en middag på Stortinget. Etter det NRK blir opplyst om, vil dette bli offentliggjort i en pressemelding i morgen.

Til Stavanger Aftenblad bekrefter Michael Tetzschner (H) at besøket er en gjenvisitt fra utenriks- og forsvarskomiteens besøk til Kina.

Om morgenen 17. mai vil kineserne dra videre til Stavanger.

Li Zhanshu er formann i Folkekongressens stående komité og dermed nummer tre i det politiske systemet. Foto: GREG BAKER / AFP

En av Xi Jinpings nærmeste

Li Zhanshu er formann i Folkekongressens stående komité og dermed nummer tre i det politiske systemet. Han er en av Kinas president, Xi Jinping, mest betrodde venner og har i fem år vært presidentens stabssjef.

Ingen av NRKs kilder har opplysninger om at Kinas statsminister Li Keqiang kommer til Norge 17. mai, slik enkelte medier har spekulert i. Dersom Li Keqiang også kommer til Norge vil det trolig ikke bli avklart før tett opp mot nasjonaldagen.

Foreløpig har det offisielle Norge vært ordknappe rundt besøket.

– Vi ønsker ikke å kommentere saken i dag, sier Jorunn Nilsen, seksjonsleder for presse og samfunnskontakt ved Stortinget til NRK.

Skulle egentlig til Bergen

Besøket skulle egentlig finne sted i Bergen, men de reisende kommer med et fly som er for stort for rullebanen på Flesland.

– Vi har innkortet rullebanelengden med 500 meter fordi vi bytter ut betongen i enden av rullebanen med asfalt. Frem til 15. juni har vi for kort rullebane til dette flyet, sier fungerende lufthavndirektør Bergen lufthavn, Øystein Skaar.

Stavanger Aftenblad skriver at kineserne kommer i en av Air Chinas Boeing 747–8i-maskiner.

Ifølge Boeings liste over flyplasser med destinasjonsflyplasser for flytypen har Flesland kun betinget godkjenning, mens Stavanger lufthavn har godkjenning.

Møtte kongen i fjor

Li Zhanshu møtte Kong Harald under statsbesøket i Kina i fjor.

REAGERER 1: SV-politiker Eirik Faret Sakariassen mener menneskerettighetssituasjonen i Kina må bli et tema under besøket. Foto: Øystein Ellingsen / NRK

Når formannen i Folkekongressens stående komité besøker Norge på nasjonaldagen, er det den mektigste personen fra landet som har besøkt Norge siden Nobel-striden.

Reagerer på besøket

Både SV-politiker Eirik Faret Sakariassen og Frps Leif Arne Moi Nilsen synes det er merkelig at den kinesiske toppolitikeren skal besøke Stavanger på nasjonaldagen.

– Jeg er skeptisk til å knytte oss for tett til et land som ikke har den friheten og menneskerettighetssituasjonen som er akseptabel for oss, sier Faret Sakariassen.

Han mener de som tar imot Li Zhanshu har en plikt på vegne av alle nordmenn.

– Situasjonen rundt menneskerettighetene må løftes. Det ville vært helt uakseptabelt dersom dette ikke ble gjort.

REAGERER 2: Frps Leif Arne Moi Nilsen synes ingenting om at den kinesiske topplederen kommer til Stavanger på nasjonaldagen. Foto: Ingvald Nordmark / NRK

– Jeg synes absolutt ingenting om besøket. Kina sitt syn på menneskerettigheter står stikk i strid mot vårt. Det er en hån mot vårt demokratiske land at de kommer, legger Moi Nilsen til, som er medlem i 17. mai-komiteen i byen.

Vil demonstrere mot besøket

I Amnesty forbereder de demonstrasjoner i Stavanger i forbindelse med det kinesiske besøket.

– Det er en symboltung dag den kinesiske delegasjonen skal oppleve i Norge, og på mange måter er den stikk i strid med alt det kinesiske regimet står for, sier politikk - og samfunnssjef i Amnesty Norge, Tale Hungnes til NRK.

Tale Hungnes i Amnesty Norge vil demonstrere mot Kina-besøket. Foto: Frida Marie Grande / Amnesty Norge

Amnesty mener den kinesiske toppledelsen burde stille på et åpent folkemøte på 17. mai.

– Det må være spesielt for Erna Solberg å møte et så autoritært regime på den dagen vi feirer demokratiske verdier. Kina har tatt mange steg i feil retning de siste årene, sier Hungnes.

– Avventer mer informasjon

NRK var til stede i kommunalutvalget i Stavanger tirsdag formiddag. Ingen av de NRK var i kontakt med ville uttale seg konkret om det ventede besøket fra Kina.

– Har ingen kommentar til dette akkurat nå. Foreløpig avventer vi mer informasjon fra Stortinget, var beskjeden fra Per A. Thorbjørnsen (V).

– Ingen kommentar, sa både rådmann Per Kristian Vareide og Christian Wedler (Frp).

Etter det NRK blir fortalt er besøket foreløpig unntatt offentlighet.

Heller ikke Sør-Vest politidistrikt ønsker å uttale seg om besøket på nåværende tidspunkt.

– Politiet kan ikke si noe om beredskap basert på spekulasjoner i media om et statsbesøk, skriver kommunikasjonssjef i politidistriktet, Jon Dagsland.